విదేశీ పెట్టుబడులు, మార్కెట్‌ ధోరణులే కీలకం
కీలక కంపెనీల త్రైమాసిక ఫలితాలు ఈవారంలోనే
ఈవారం మార్కెట్‌ మంత్రాంగం
ముంబై : విదేశీ సంస్థా గత ఇన్వెస్టర్ల పెట్టుబడులు, డాలర్‌ రూపాయి కదలికలు, అంతర్జాతీయ మార్కెట్ల ధోరణులు ఈ వారంలో మార్కెట్లకు కీలకంగా మారుతున్నాయి. యాక్సిస్‌ బ్యాంకు, మారుతిసుజుకి ఇండియా, భారతి ఎయిర్‌టెల్‌, ఎస్‌బ్యాంకు, ఐసిఐసిఐబ్యాంకు,హెచ్‌సిఎల్‌ టెక్నాలజీస్‌, వేదాంత, ఇంటర్‌గ్లోబ్‌ ఏవియేషన్‌, ఎసిసి, అల్రాటెక్‌ సిమెంట్‌ వంటి మరికొన్ని కంపెనీలు తమతమ నాలుగో త్రైమాసిక ఫలితాలను వెల్లడించనున్నాయి. ఇక ఏప్రిల్‌నెల సహ ఉత్పన్నాల కాంట్రాక్టులు ముగుస్తుండటంతో ఈ వారం కొంత అనిశ్చితి ఎదురవుతుంది. డెరివేటివ్స్‌ కాంట్రాక్టులు ఈనెల 28తో ముగుస్తాయి. ఇక పార్లమెంటు సమావేశాలు ఈనెల 25వ తేదీ నుంచి ప్రారంభం అవుతున్నాయి. బడ్జెట్‌ సమావేశాల్లో రెండో విడత సమావేశాలుగా భావించాలి. ఇక అంతర్జాతయంగా చూస్తే అమెరికా ఫెడ్‌ రిజర్వు తన రెండురోజుల విధానసమీక్ష ఈనెల 28వ తేదీ నుంచి ప్రారంభిస్తుంది. 26,27తేదీల్లోనే వడ్డీరేట్ల పై నిర్ణయం ప్రకటిస్తుందని అంచనా. జపాన్‌ పరంగా బ్యాంక్‌ ఆఫ్‌ జపాన్‌ తన రెండురోజుల ద్రవ్యవిధాన సమీక్ష ఈనెల 27, 28 తేదీల్లో నిర్వహిస్తుంది. అలాగే ముడిచమురుధరలు కూడా ఈ వారం కొంత కీలకం అవుతాయి. ప్రత్యేకించి నాలుగో త్రైమాసిక ఫలితాలు అంతర్జాతీయ మార్కెట్‌ ధోరణులే ప్రధాన భూమిక పోషిస్తాయని చెప్పవచ్చు. ఎంపికచేసిన షేర్లలో అర్ధవంతమైన లాభాల స్వీకరణ కూడా ఉంటుంది. ట్రేడర్లు అప్రమత్తంగా ఉంటారు. నిఫ్టీ 8000 స్థాయి వద్ద గట్టి ప్రతిఘటన ఎదుర్కొంటుంది. అదే విధంగా బ్రెంట్‌, ముడిచమురు ప్రభావంతో ఆయిల్‌ మార్కెటింగ్‌ కంపెనీలు, చమురుగ్యాస్‌ అన్వేషణ సంస్థల షేర్లు నడుస్తాయని చెప్పవచ్చు.